་ལུགས་གཏན་ལ་ཕབ་པ་ལ་དགོས་པ་ཅི་ཡོད་ན། དངོས་པོའི་གནས་ལུགས་མ་ཤེས་ན། ལམ་ཉམས་སུ་ལེན་པའི་གནད་མི་ཤེས། དེ་མ་ཤེས་ན་འབྲས་བུ་སྐྱེ་བའི་རིམ་པ་མི་ཤེས། དེས་ན་དངོས་པོའི་གནས་ལུགས་ཤེས་དགོས། དངོས་པོའི་གནད་མ་ཤེས་ན། བསྒོམ་པ་ཡུལ་གྱི་གནས་ལུགས་མི་ཤེས། སེམས་དངོས་པོའི་གནས་ལུགས་མ་ཤེས་ན། སྒོམ་རྒྱུ་དོན་གྱི་ངོ་བོ་ངོས་མི་ཟིན། དེ་ཤེས་པར་བྱེད་པ་ལ་ལུགས་གཉིས་ཏེ། མཁས་པ་པཎྜི་ཏའི་ལུགས་དང་། རྣལ་འབྱོར་པ་ཀུ་སཱ་ལིའི་ལུགས་གཉིས་ཡོད་པ་ལས། མཁས་པ་པཎྜི་ཏས་ཚིག་ལ་གཙོ་བོར་བྱེད་ཅིང་། སྒྲོ་འདོགས་ཕྱི་ནས་གཅོད། རྣལ་འབྱོར་པ་ཀུ་སཱ་ལི་པ་དོན་ལ་གཙོ་བོར་བྱེད་ཅིང་། སྒྲོ་འདོགས་ནང་ནས་གཅོད་པར་བྱེད་པས། རང་ཅག་དབང་པོ་རྣོན་པོ་ཐེག་པ་ཆེན་པོ་གསང་སྔགས་ཀྱི་སྒོར་བཞུགས་པའི་རྣལ་འབྱོར་པས། རང་གི་ལུས་འདི་ཉིད་གདོད་མ་ནས་ཡང་དག་པར་རྫོགས་པའི་སངས་རྒྱས་སུ་གནས་པ་ཡིན། དེ་རྟོགས་པར་བྱེད་པ་ལ་བླ་མས་ངོ་སྤྲོད་དགོས་པ་ཡིན། དེ་ལ་ནཱ་རོ་པཎྜི་ཏ་ཆེན་པོར་སོང་བས་ཐུགས་ལ་ལུས་སེམས་གཉིས་ཀྱི་གནས་ལུགས་ཡིན་པར་ཤེས་ཀྱང་། ཡང་དག་པར་ལུས་དངོས་པོའི་གནས་ལུགས་ཇི་ལྟ་བུ་ཞིག་ཡིན་སྙམ་པ་དང་། ་མཚོན་པར་བྱེད་པ་བླ་མ་ཏིལླི་པའི་ཞལ་ནས། ལུས་འདི་བྱང་ཆུབ་རྣམ་ལྔ་སྟེ། ། རྩ་དང་བྱང་ཆུབ་སེམས་དང་ནི། ། མི་གཙང་རྫས་དང་རྣམ་རྟོག་གིས། ། ལུས་ཀྱི་ཆོས་སུ་གནས་པ་ཡིན། ། ཞེས་གསུངས་པ་འདི་ལ། རང་ལུས་སངས་རྒྱས་སུ་གནས་པ་འདི་མཚོན་པར་བྱེད་པའི་བདེ་མཆོག་བསྒོམ་པ་ལ་དག་པ་གསུམ་བརྗོད་ནས། སྟོང་པ་ཉིད་ཆོས་ཉིད་སྟོང་པ་ཉིད་ལ་བྱང་ཆུབ་པའི་དོད་པོར། བར་དོ་འོད་གསལ་སྟོང་པ་ཉིད་དམ། མ་ཡི་མངལ་སྟོང་པ་དེ་ཡིན། དེ་ནས་གདན་ཉི་ཟླ་ལས་བྱང་ཆུབ་པའི་དོད་པོར། བདེ་མཆོག་ལ་གདན་ཉི་མ་དང་ཟླ་བ་འོང་བ་ཡིན། ལྷ་རྐྱང་པ་ལ་གདན་ཟླ་བ་གཅིག་པོ་ལས་མི་དབང་། ཡབ་ཡུམ་ཞལ་སྦྱོར་ལ་གཉིས་ཀ་ཡོང་བ་གཙོ་ཆེ་བ་ཡིན། དེའི་དོད་པོ་ལ་ཕ་མའི་ཁུ་ཁྲག་གཉིས་པོ་དེ་ཉི་ཟླར་འོང་བ་ཡིན། གསུང་ཡིག་འབྲུ་ལས་བྱང་ཆུབ་པས་བདེ་མཆོག་ལ་ཧཱུྃ་ཡེ་ཤེས་ལྔ་དང་བཅས་པ་བསྒོམ་པའི་དོད་པོར། འོད་གསལ་དེ་ལས་བར་དོའི་རྣམ་ཤེས་རིག་བྱེད་མ་ཡིན་པའི་གཟུགས་ལེན་པར་འདོད་པའི་རྟོག་པ་དེ་ལས་གཟུགས་དེ་འབྱུང་བ་ཡིན་ནོ། ། ཐུགས་ཕྱག་མཚན་ལས་བྱང་ཆུབ་པ་ནི། བདེ་མཆོག་ལ་ཕྱག་གཡས་རྡོ་རྗེ་གཡོན་དྲིལ་བུ་ཡོད་པའི་དོད་པོར། འདིར་ཕོར་སྐྱེ་བའི་མཚན་མར་སྔོན་ལ་རྡོ་རྗེ་གྲུབ་པ། མོར་སྐྱེ་བའི་མཚན་མར་སྔོན་ལ་པདྨ་གྲུབ་པ་ཡིན། དེས་ན་བཅོམ་ལྡན་འདས་བདེ་མཆོག་དེ། སྐུ་ཡོངས་སུ་རྫོགས་ནས་མ་ཡི་མངལ་ནས་ཨ་ཧཾ་གི་སྒྲ་དང་བཅས་པ་ནས་འབྱུང་བ་ཡིན་ཏེ། དོན་ཡང་དག་པར་རྫོགས་པའི་སངས་རྒྱས་སུ་འགྲུབ་པ་ཡིན་ནོ། ། བདེ་མཆོག་ལས། བདག་ཉིད་སངས་རྒྱས་ཐམས་ཅད་དང་། ། དཔའ་བོ་ཐམས་ཅད་ཉིད་དང་ནི། ། རྡོ་རྗེ་འཛིན་པ་རང་ཉིད་ཡིན། ། གསུངས་སོ། ། རྩ་དང་བྱ་བ་ཡིན་ཏེ། རྩ་རགས་པ་དང་ཕྲ་བ་གཉིས་ལས། རྩ་རགས་པ་རང་གི་རྡོ་རྗེའི་ལུས་འདི་ཡིན། ཕྲ་བ་སྤྱི་གཙུག་ནས་རྐང་པའི་མཐིལ་ཡར་བཅད་པ་རྩ་ཕྲན་བསམ་གྱིས་མི་ཁྱབ་པ་རྣམས་ལུས་ལ་གནས་པ་ཡིན་ཏེ། དེ་ལ་སྤྱིར་རྩ་སྟོང་ཕྲག་བདུན་ཅུ་རྩ་གཉིས་ཏེ། དེ་རྣམས་ཀྱི་མིང་དང་བྱེད་ལས་དང་གནས་ལ་སོགས་པ་ནི། འཁོར་ལོ་སྡོམ་པ་དང་། མཁའ་འགྲོ་མ་གུར་དང་། ནམ་མཁའ་མཉམ་པར་རྒྱ་ཆེར་བཤད། ཨྱོན་ན་མཁའ་འགྲོ་མའི་ཕྱག་ན་བཞུགས་པ་ལགས། དེ་ཡང་བསྡུ་ན་བཅོམ་ལྡན་འདས་དགྱེས་མཛད་ནས། རྩའི་གཙོ་བོ་སུམ་ཅུ་རྩ་གཉིས་གསུངས། དཔལ་འཁོར་ལོ་སྡོམ་པ་ནས་རྩའི་གཙོ་བོ་ཉི་ཤུ་རྩ་བཞི་ཡུལ་ཉི་ཤུ་རྩ་བཞི་ཡིན་པར་གསུངས། དེ་ལས་བསྡུས་པས་རྩ་གསུམ་འཁོར་ལོ་བཞིར་འདུས། རྩ་གསུམ་གཡས་པ་ར་ལ་ནཱ། གཡོན་ར་ས་ནཱ། དབུས་དྷུ་ཏཱི་དང་གསུམ་ལས། དེ་ལ་འཁོར་ལོ་བཞི་ནི། ལྟེ་བ་སྤྲུལ་པའི་འཁོར་ལོ་རྩ་འདབ་མ་དྲུག་ཅུ་རྩ་གཉིས། སྙིང་ག་ཆོས་ཀྱི་འཁོར་ལོ་ཆུའི་འཁོར་ལོ་འདབ་མ་བརྒྱད། མགྲིན་པར་ལོངས་སྤྱོད་ཀྱི་འཁོར་ལོ་རླུང་གི་ཙཀྲ་འདབ་མ་བཅུ་དྲུགསྤྱི་གཙུག་བདེ་ཆེན་གྱི་འཁོར་ལོ་ནམ་མཁའི་འཁོར་ལོ་རྩ་འདབ་སུམ་ཅུ་སོ་གཉིས་སུ་བཤད་པ་ཡིན་གསུངས། བྱང་ཆུབ་སེམས་དང་ཞེས་བྱ་བ་ཡིན་ཏེ། རྩ་གང་ན་གནས་པ་ན་རླུང་གནས། རླུང་གང་ན་གནས་པ་ན་བྱང་ཆུབ་སེམས་གནས། དེ་ཡང་གཙོ་བོར་ཕ་ལས་ཐོབ་པའི་ཐིག་ལེ་སྨིན་མཚམས་སུ་གནས། མ་ལས་ཐོབ་པའི་ཐིག་ལེ་རྡོ་རྗེ་ནོར་བུ་ལ་གནས་པར་གསུངས་སོ། ། མི་གཙང་རྫས་དང་བྱ་བ་ཡིན་ཏེ། ལུས་མི་གཙང་བའི་རྫས་སུམ་ཅུ་རྩ་གཉིས་སུ་གནས་པ་དེ། ཐེག་པ་ཆེན་པོའི་གསང་སྔགས་པས། མཁའ་འགྲོ་མ་སུམ་ཅུ་རྩ་གཉིས་སུ་འདོད་པ་དང་། མི་གཙང་རྫས་ལ་རྒྱལ་བ་རིགས་ལྔར་འདོད་པ་དང་། མདོར་བསྡུ་ན་ལུས་སངས་རྒྱས་སུ་བསྒོམ་པས་ཀྱང་ཐ་མལ་གྱི་ཞེན་པ་བཟློག་པ་ཡིན་ལ། ཕ་རོལ་ཏུ་ཕྱིན་པ་བས། མི་གཙང་བར་བསྒོམས་པས་ཀྱང་ཞེན་པ་ཟློག་པར་འདོད་པས། མི་གཙང་རྫས་དང་རྣམ་རྟོག་གིས། ། ལུས་ཀྱི་ཆོས་སུ་གནས་པ་ཡིན། ། ཞེས་པས། ཕོར་སྐྱེས་ན་ཕ་ལ་ཞེ་སྡང་སྐྱེ་བ་དང་། མ་ལ་འདོད་ཆགས་སྐྱེ་བ་ལ་སོགས་པའི་རྣམ་རྟོག་གི་ལུས་སུ་གྲུབ་པ་ཡིན་ནོ། ། ཞུགས་པའི་དུས་སུ་ཡང་ཕའི་བཤང་ལམ་ནས་ཞུགས། མའི་སྒལ་ཚིགས་ལ་ཁ་བསྟན་ནས་མ་ལ་ཆགས་པ་སྤྱོད་པའི་ཚུལ་དུ་ཁོང་པར་གནས། མོར་སྐྱེ་ན་དེ་ལས་བཟློག་པའོ། ། དེ་ལ་སྤྱིར་ལུས་ཀྱི་ཆོས་འདི་གཤིས་སམ་བབས་ཀྱི་རྟོག་པར་གནས་པ་ཡིན། སེམས་ཀྱི་ཆོས་འདི་གཤིས་སམ་བབས་ཀྱིས་མི་རྟོག་པར་གནས་པ་ཡིན་ནོ། ། ཡང་ནཱ་རོ་པའི་ཐུགས་དགོངས་ལ། ལུས་དངོས་པོའི་གནས་ལུགས་དེ་ལྟར་ཡིན་ཏེ། དེ་ལམ་གང་ཡིན་སྙམ་པ་དང་། བླ་མའི་ཞལ་ནས་དེའི་ལམ་བསྐྱེད་རྫོགས་གཉིས་གསུངས་སོ། ། དེ་ལ་མ་སྨིན་པ་སྨིན་པར་བྱེད་པ་དབང་། སྨིན་པ་གྲོལ་བར་བྱེད་པ་བསྐྱེད་རྫོགས་གཉིས་གསུངས་པ་ལ། བུམ་པའི་དབང་ཐོབ་ནས་བསྐྱེད་པའི་རིམ་པ་ལ་རྒྱུ་ངེས་པ་ལ་བྱུང་བ། ཞལ་ཕྱག་དང་རྒྱན་དང་ཆ་ལུགས་ལ་སོགས་པ། རྣམ་པ་གསལ་བ། ང་རྒྱལ་བརྟན་པ། རྣམ་དག་དྲན་པ། ཉམས་མྱོང་བདེ་བ་བཞིས་བསྐྱེད་པའི་རིམ་པའི་ལམ་ཡིན་པ་ལ། དེའི་རྫོགས་རིམ་གང་ཡིན་སྙམ་ན། ཡང་བླ་མའི་ཞལ་ནས། དེའི་རྫོགས་རིམ་ཆགས་གྲོལ་ཡིན་གསུངས་སོ། ། གྲོལ་ལམ་ལྟར་ན་ལྟེ་བ་སྤྲུལ་པའི་འཁོར་ལོ་རྩ་འདབ་དྲུག་ཅུ་རྩ་བཞི་ལ་བརྟེན་ནས་གཏུམ་མོ་དང་བདེ་སྟོང་ལམ་དུ་བྱེད། སྙིང་ག་ཆོས་ཀྱི་འཁོར་ལོ་རྩ་འདབ་བརྒྱད་ལ་བརྟེན་ནས་འོད་གསལ་དང་། རིག་སྟོང་ལམ་དུ་བྱེད། མགྲིན་པར་ལོངས་སྤྱོད་ཀྱི་འཁོར་ལོ་རྩ་འདབ་བཅུ་དྲུག་ལ་བརྟེན་ནས་རྨི་ལམ་དང་སྒྱུ་ལུས། སྣང་སྟོང་ལམ་དུ་བྱེད་། སྤྱི་བོ་བདེ་ཆེན་གྱི་འཁོར་ལོ་རྩ་འདབ་སུམ་ཅུ་རྩ་གཉིས་ལ་བརྟེན་ནས་འཕོ་བ་ལས་ཀྱི་ཕྱག་རྒྱ་ལམ་དུ་བྱེད། ཆགས་ལམ་ལྟར་ན་གསང་བ་བདེ་སྟོང་ཙཀྲ་ལ་བརྟེན་ནས་བདེ་སྟོང་ལམ་དུ་འཁྱེར་བ་ཡིན་ཏེ། དགའ་བ་བཞིའམ། མཐར་བླ་མ་བདེ་སྟོང་ལྷན་ཅིག་སྐྱེས་པའི་ཡེ་ཤེས་སུ་ངོ་སྤྲད་པས། མཐར་ཕྱིན་པར་འདོད་པ་ནི་ཆགས་གྲོལ་གཉིས་ཀྱི་ལམ་ཡིན་གསུངས་སོ། ། ཡང་ནཱ་རོའི་པའི་ཐུགས་ལ། ལམ་དུ་དེ་ལྟར་འཁྱེར་བ་ཡིན་ཏེ་འབྲས་བུ་གང་ཡིན་སྙམ་པ་དང་། བླ་མའི་ཞལ་ནས་འབྲས་བུ་ལ་གཉིས་ཏེ། གནས་སྐབས་ཀྱི་འབྲས་བུ་དང་། མཐར་ཐུག་གི་འབྲས་བུ་གཉིས་སོ། ། གནས་སྐབས་ཀྱི་འབྲས་བུ་ནི། མ་དག་པ་རྣམ་པར་དག་པའི་སྒྱུ་ལུས་སྦྱངས་ནས་དག་པ་ཡི་དམ་གྱི་ལྷའི་སྒྱུ་ལུས་སྦྱངས་ནས་མངོན་དུ་འགྱུར་བ་སྟེ་གནས་སྐབས་ཀྱི་འབྲས་བུའོ། ། མཐར་ཐུག་གི་འབྲས་བུ་ནི། ཕུང་པོ་རྣམ་པ་ལྔ་བསལ་བཞག་མེད་པར་རྟོགས་པ་ནི་རྒྱལ་བ་རིགས་རྣམ་པ་ལྔ་དབྱེར་མེད་རྡོ་རྗེ་འཆང་དུ་འཆར་བའོ། ། དེས་ལུས་དངོས་པོའི་གནས་ལུགས་ལམ་འབྲས་དང་བཅས་པ་བསྟན་པ་ཡིན། ཡང་ནཱ་རོ་པའི་ཐུགས་དགོངས་ལ། ལུས་དངོས་པོའི་གནས་ལུགས་གོ་བ་ལ། སེམས་དངོས་པོའི་གནས་ལུགས་དེ་གང་ཡིན་སྙམ་པ་ལ། ནགས་ཁྲོད་ཅིག་ཏུ་ཕར་བྱོན་པའི་དུས་སུ། བླ་མ་ཏིལླི་པ་སྔོན་ལ་ཡོད་པ་ཞལ་ཕྱིར་གཟིགས་ནས། ཀྱེ་ཧོ། འདི་ནི་རང་རིག་ཡེ་ཤེས་ཏེ། ། ངག་གི་ལམ་འདས་ཡིད་ཀྱི་སྤྱོད་ཡུལ་མིན། ། ཏིལླི་ངས་ནི་ཅི་ཡང་བསྟན་དུ་མེད། ། རང་རིག་ཉིད་ལ་མཚོན་ཏེ་ཤེས་པར་བྱོས། ། གསུངས་སོ། ཀྱེ་ཞེས་པ་ནི་འབོད་པའི་ཚིགཧོ་ཞེས་པ་ནི་ངཽ་མཚར་བའི་ཚིགའདི་ནི་རང་རིག་ཡེ་ཤེས་ཏེ། ། ཞེས་པ་ནི། རྣལ་འབྱོར་རང་གི་སེམས་ཉིད་རིག་པའི་གནས་ལུགས་འདི་རང་རིག་ན་དུས་གསུམ་སངས་རྒྱས་ཀྱི་ཡེ་ཤེས་དེ་ཡིན། རྫོགས་ཆེན་ནམ་མཁའ་ཆེ་ལས། ཡེ་ཤེས་བྱ་བ་གཞན་དུ་ཡོད་པ་མ་ཡིན་ཏེ། ། ཡེ་ཤེས་གནས་པའི་སེམས་ཉིད་འདི། ། གང་གིས་རྟོགས་པ་ཡེ་ཤེས་ཡིན། ། གསུངས། ངག་གི་ལམ་འདས་ཞེས་པ་ནི། སེམས་ཉིད་འདི་ངག་གི་སྨྲ་བ་དང་བརྗོད་པ་ལས་འདས་པ་སྟེ། སྨྲ་བརྗོད་བྱས་ན་སླར་ཡང་སེམས་ཉིད་སྒྲིབ་པར་འགྱུར་རོ། ། ཀྱེ་ཡི་རྡོ་རྗེ་ལས། གཞན་གྱིས་བརྗོད་མིན་ལྷན་ཅིག་སྐྱེས། ། གང་དུ་ཡང་ནི་མི་རྙེད་དེ། ། བླ་མའི་དུས་མཐའ་བསྟེན་པ་དང་། ། བདག་གི་བསོད་ནམས་ལས་ཤེས་བྱ། ། གསུངས་སོ། ། ཡིད་ཀྱི་སྤྱོད་ཡུལ་མིན། ། ཞེས་པ་ནི། སེམས་ཉིད་དེ་ཡིད་ཀྱི་བསམ་པ་དང་། རྟོག་པ་དྲན་པ་ལ་སོགས་པའི་སྤྱོད་ཡུལ་མ་ཡིན་ཏེ། དེ་ལྟར་བྱས་ན་སེམས་ཉིད་དེ་མངོན་དུ་མི་འགྱུར་བའི་སྟེང་དུ་སླར་ཡང་འགྲིབ་པར་འགྱུར་རོ། ། དེ་ལྟར་ཡང་སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། ། མ་སྐྱེས་མ་འགག་ནམ་མཁའི་ངོ་བོ་ཉིད། ། སོ་སོའི་རང་རིག་ཡེ་ཤེས་སྤྱོད་ཡུལ་བ། ། དུས་གསུམ་རྒྱལ་བའི་དགོངས་པ་ཡིན་གསུངས། ། ཏིལླི་ང་ཡིས་ཅི་ཡང་བསྟན་དུ་མེད། ། ཅེས་པ་ནི་ཁྱོད་རང་གི་སེམས་དུས་གསུམ་སངས་རྒྱས་ཀྱི་དགོངས་པ་དེ་ཡིན། ཏིལླི་ངས་བསྟན་བྱ་དང་སྟོན་བྱེད་གྲུབ་པ་མེད་གསུངས་སོ། ། རང་རིག་ཉིད་ལ་མཚོན་ཏེ་ཤེས་པར་བྱའོ། ། ཞེས་པ་ནི་རང་སེམས་སངས་རྒྱས་ཀྱི་དགོངས་པ་དེ་རང་གི་རིག་པ་རྟོགས་པར་གྱིས་བྱ་བ་ཡིན་གསུངས། དེ་ཡང་མཚན་བརྗོད་ལས། རང་རིག་གཞན་རིག་ཐམས་ཅད་རིག། ཀུན་ལ་ཕན་པའི་གང་ཟག་མཆོག། ཅེས་པ་དང་། བདུད་རྩི་འཕྲེང་བ་ལས། ཕྱག་རྒྱ་ཆེན་པོ་བྱ་བ་དེ། ། རང་གི་རིག་པ་འདི་ཉིད་ཡིན། ། དེ་ལ་མ་ཡེངས་སྐྱོང་བ་དེ། ། ཆོས་སྐུ་གཉུག་མ་བསྒོམ་པ་ཡིན། ། ཞེས་པས་སོ། ། ཡང་བླ་མ་ནཱ་རོ་པའི་ཐུགས་ལ། སེམས་དངོས་པོའི་གནས་ལུགས་དེ་ལྟར་ཡིན། དེའི་ལམ་གང་ཡིན་སྙམ་པས་བླ་མའི་ཞལ་ནས། མི་བསམ། མི་མནོ། མི་སེམས། མི་དཔྱད། མི་བསྒོམ། སེམས་རང་བཞིན་གྱིས་གནས་པའོ། ། ཞེས་པའོ། སེམས་དེ་རྟོགས་པའི་དུས་སུ་འཁོར་འདས་ཐམས་ཅད་མི་རྟོག་པའི་གནས་ལུགས་འོད་གསལ་ལ་མཉམ་པར་བཞག་པས། རང་གི་རིག་པ་ཀུན་རྫོབ་ཀྱི་རྒྱུ་འབྲས་འཁོར་འདས་ཐམས་ཅད་སྐྱེ་བའི་རྒྱུ། གནས་པའི་གཞི། འཇིག་པའི་རྐྱེན་གང་ལྟར་འོང་བ་ཐམས་ཅད་མངོན་དུ་འགྱུར། དེ་ལྟར་ཡང་སློབ་དཔོན་དཔའ་བོའི་ཞལ་ནས། རྣམ་རྟོག་མི་མངའ་ཅི་ཡང་ས་ལེ་མཁྱེན། ། ཞེས་གསུངས་སོ། ། རང་གི་རིག་པ་ལུས་ཡི་དམ་གྱི་ལྷ་ལ་མཉམ་པར་བཞག་པས་ལུས་རྡོ་རྗེའི་ལུས་སུ་མངོན་དུ་འགྱུར་བ་ཡིན་ཏེ། དེ་ཡང་དབང་སྐུར་རྒྱལ་བའི་རྒྱུད་ནས། ཆོས་ཀྱི་དབྱིངས་ན་གཅིག་པུར་བཞུགས་པའི་ལྷ། ། རང་རིག་བྱང་ཆུབ་སེམས་ནི་ལྷར་གྱུར་པས། ། དོན་དམ་སེམས་ཀྱི་ལྷ་ལ་ཕྱག་འཚལ་ལོ། ། ཞེས་གསུངས། སེམས་ཉིད་འོད་གསལ་དོན་དམ་པའི་བདེན་པ་དེ། ཐེག་པ་ཆེན་པོ་གསང་སྔགས་སུ་བླ་མ་དམ་པའི་མོས་གུས་ཀྱི་རྟོགས་པ་ཡིན་ཏེ། རྟོག་པ་དང་ཉོན་མོངས་པ་རྣམ་པར་རྟོག་པ་ཐམས་ཅད་ཆུ་ལ་ཆུ་བཞག་པའམ། མར་ལ་མར་བཞག་པ་བཞིན་དུ་ལྷན་གྱིས་འགྲོ་བ་ཡིན། དེ་ལྟར་ཡང་དོ་ཧ་མཛོད་ལས། ཇི་ལྟར་ཆུ་ལ་ཆུ་བཞག་དང་། ། ཇི་ལྟར་མར་ལ་མར་བཞག་བཞིན། ། རང་གིས་རང་གི་སེམས་ཉིད་ལ། ། ལེགས་མཐོང་གང་ཡིན་འདིར་ཕྱག་ཡིན། ། ཞེས་གསུངས་སོ། ། ལུས་བྱང་ཆུབ་པ་རྣམ་པ་ལྔ་བྱ་བ་ཡིན་ཏེ། རང་གི་ལུས་འདི་ཡང་དག་པར་རྫོགས་པའི་སངས་རྒྱས་སུ་གདོད་མ་ནས་གནས་པ་ཡིན། དེ་མ་ཡེངས་པར་ཟླ་བ་གཅིག་གོམས་པར་བྱས་ནས། སངས་རྒྱས་ཡིན་པའི་ངེས་པའི་ཤེས་པ་སྐྱེ་བ་ཡིན། དེ་མ་སྐྱེས་ན་ང་མ་བདེན་པར་སོང་བ་ཡིན་ཏེ་འདི་བདེན་པར་འོང་སྟེ། སྒོམ་མཁན་མེད་པས་ལན་པ་ཡིན། ལར་ང་ཤི་ཡང་ཁ་ཆེམས་ཡིན་ཏེ། ཁྱེད་ཀྱི་ཐང་སྐུ་ལ་བལྟས་པས་ལེབ་ལེབ་པོ་དང་རྡོ་རྗེ་ལ་བལྟས་པའི་སྐེད་པ་ཉག་པོར་སོང་བ་མ་བསྒོམ་པར་ཁྱོད་རང་གི་ལུས་ཧྲིལ་ཧྲིལ་པོ་འདི་ལྷ་ཡིན་པར་བསྒོམ། རང་གི་ལུས་འདི་ཡི་དམ་དུ་མ་ཤེས་པའི་ཉེས་པ་རང་ཉིད་སྤྱོད་ངན་ལ་འཇུག་པ་དང་ཅི་ཙམ་འབད་འབུངས་སྟོན་ནས་བསྒོམས་ཀྱང་འབྲས་བུ་མི་འབྱུང་བ་དེས་ལན་པས། འདི་རྣམས་ཀྱི་ཉམས་མྱོང་བླ་མ་ལ་ཡོད་ན། སློབ་མ་ལ་འཕོ་བ་ལ་ཚེགས་མེད་པ་ཡིན། ནཱ་རོ་པའི་ཆོས་དྲུག་མཚན་མ་ཅན་གྱི་རྫོགས་རིམ། ཏིལླི་པའི་ཆོས་དྲུག་མཚན་མ་མེད་པའི་རྫོགས་རིམ་ཡིན། ། ཆོས་བཅུ་གཉིས་པོ་དེ་རང་བྱིན་གྱིས་རློབས་པའི་རིམ་པ་ཟེར་བ་ཡིན། འདིར་ཆོས་དྲུག་པོ་དེ་ཉམས་སུ་བླངས་པས་རྨི་ལམ་བར་དོར་འབྱུང་། དེས་སྲིད་པ་བར་དོར་འབྱུང་བའི་ཐབས་འཕེན་པའི་དྲན་འདུན་གལ་ཆེ་བ་ཡིན་གསུངས། ཡང་ནཱ་རོ་པའི་ཐུགས་ལ་ལམ་དེ་ལྟར་ཡིན་ཏེ། ལམ་དེ་ཉམས་སུ་བླངས་པའི་འབྲས་བུ་གང་ཡིན་སྙམ་པ་དང་། བླ་མའི་ཞལ་ནས། གནས་སྐབས་ཀྱི་འབྲས་བུ་དང་མཐར་ཐུག་གི་འབྲས་བུ་གཉིས་སོ། ། གནས་སྐབས་ཀྱི་འབྲས་བུས་འཕྲིན་ལས་བཞི་དང་གྲུབ་ཆེན་བརྒྱད་དོ། ། མཐར་ཐུག་གི་འབྲས་བུ་ནི་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པའོ། ། ཡང་ན་གནས་སྐབས་ཀྱི་འབྲས་བུ་རྩེ་གཅིག་གི་རྣལ་འབྱོར་འཁོར་བ་དང་འདྲེས་ཅན། སྤྲོས་བྲལ་གྱི་རྣལ་འབྱོར་རང་སངས་རྒྱས་དང་ཐུན་མོང་། རོ་གཅིག་གི་རྣལ་འབྱོར་ནི་དག་པའི་ས་ལ་གནས་པའི་འབྲས་བུར་བཞེད། ། སྒོམ་དུ་མེད་པའི་རྣལ་འབྱོར་ནི་མཐར་ཐུག་གི་འབྲས་བུར་བཞེད་དོ། ། སེམས་ཀྱི་ངོ་བོ་དོན་དམ་མྱ་ངན་ལས་འདས་པར་བདེ་སྟོང་ཐམས་ཅད་ཀྱི་འབྱུང་གནས་ཡིན་ལ། རྣམ་རྟོག་འཁོར་བ་སྡུག་བསྔལ་གྱི་རྒྱ་མཚོ་ཡིན་པས་དེ་ལྟར་གོ་དགོས་པ་ཡིན་གསུངས་སོ། ། ཆོས་འདི་ཆོས་རྗེ་རིན་པོ་ཆེ་སྤྱི་སྐད་དང་སྦྱར་ནས། རྟེན་ཆགས་སྟེང་དུ་གསུངས་པས། ཐོག་མར་དགུ་བབས་པས། ཆོས་ལ་གཟུ་ལུམ་མི་ཉན་པར་འདུག་གསུངས་ནས་བཀའ་བརྒྱུད་ཀྱི་ཆོས་སྐད་རྣལ་འབྱོར་བཞི་དང་སྦྱར་ནས་གསང་ནས་གསུངས་པས། རྟེན་འབྲེལ་ཤིན་ཏུ་ལེགས་